[pic] | EUROOPA KOMISJON |

Brüssel 29.7.2010

KOM(2010)399 lõplik

KOMISJONI ARUANNE NÕUKOGULE

Rootsi Kuningriigi võetud selliste meetmete rakendamise kohta, mida on vaja tagamaks, et suukaudseks kasutamiseks mõeldud tubakat ei viidaks turule teistes liikmesriikides

KOMISJONI ARUANNE NÕUKOGULE

Rootsi Kuningriigi võetud selliste meetmete rakendamise kohta, mida on vaja tagamaks, et suukaudseks kasutamiseks mõeldud tubakat ei viidaks turule teistes liikmesriikides

SISSEJUHATUS

Tubakatooteid käsitleva direktiivi 2001/37/EÜ artiklis 8 on sätestatud suukaudseks kasutamiseks mõeldud tubaka turuleviimise keeld. Keeld kehtestati esimese tubakatooteid käsitleva direktiiviga (direktiiv 89/622/EMÜ, muudetud direktiiviga 92/41/EMÜ).

Rootsi ühinemisaktis tehti Rootsi suhtes erand:

„Direktiivi 89/622/EMÜ (muudetud direktiiviga 92/41/EMÜ) artikliga 8a kehtestatud keeldu, milles käsitletakse direktiivi 89/622/EMÜ (muudetud direktiiviga 92/41/EMÜ) artikli 2 lõikes 4 määratletud toote turuleviimist, ei kohaldata Rootsi ja Norra puhul, v. a selle toote turuleviimise puhul sellisena, et see sarnaneb toiduga.”[1]

Erand tehti tingimusel, et Rootsi võtab kõik vajalikud meetmed tagamaks, et punktis a osutatud toodet ei viida turule liikmesriikides, kus direktiive 89/622/EMÜ ja 92/41/EMÜ kohaldatakse täies ulatuses[2].

Ühinemisaktis sätestati ka kohustus, et komisjon peab meetmete tegelikku rakendamist kontrollima ja sellest nõukogule aru andma[3].

10. novembril 2009 esitas komisjon tubakatooteid käsitleva direktiivi kohaselt loodud regulatiivkomitee kaudu kõikidele liikmesriikidele nõude järgmise teabe kohta:

- Mil määral tarbitakse või turustatakse Teie liikmesriigis närimistubakat (täiskavanute/noorte tarbimise osakaal, internetimüük, reisidelt kaasa toodud import, salakaubavedu)?

- Millised meetmeid (lisaks keelamisele) on Teie liikmesriik võtnud, et hoida ära närimistubaka turustamist? Rootsi puhul tahetakse siin teada, milliseid meetmeid on riik võtnud tagamaks, et Rootsis toodetud närimistubakat ei viidaks teistes liikmesriikides turule.

Vastused saadi 23 liikmesriigilt.

NÄRIMISTUBAKA TURUSTAMINE

Rootsi

Vastuses komisjoni küsimusele närimistubaka turustamise kohta rõhutas Rootsi, et igasugune närimistubaka müük, sealhulgas internetimüük teistesse liikmesriikidesse on Rootsi seaduste kohaselt ebaseaduslik. Asjakohane säte on riikliku tubakaseaduse (1993:581) 14. jaos.

Samas ei keelata seal tubakatoodete müüki või reklaami tubakatoodete müügikohtades. Reklaamid tubakatoodete müügikohtades ei tohi olla pealetükkivad ega õhutada tubakatooteid kasutama.

Lisaks on Rootsi tarbijakaitseamet välja andnud üldjuhendi tubakatoodete turustamise kohta tarbijatele (KOVFS 2009:7). Üldjuhendis viidatakse tubakaseaduses ja kaubandustavade seaduses esitatud turustamist käsitlevatele sätetele ning juhendi eesmärk on parandada tarbijatele suunatud tubakatoodete turustamist käsitlevate õigusaktide täitmist.

Muud liikmesriigid

Liikmesriigid teatasid, et nende jurisdiktsiooni alla kuuluval turul närimistubakat turule ei viida. Reisidelt võidakse siiski närimistubakat riiki sisse tuua. Üldjuhul reisidelt toodava närimistubaka impordi kohta andmed puuduvad, erandiks on Soome. Soome aruandes öeldakse, et 2005.–2007. aastani kahekordistus selliste reisijate hulk Soome ja Rootsi vahel, kes importisid närimistubakat.

Salakaubandust üldjuhul probleemiks ei peetud.

Siiski märkisid paljud liikmesriigid, et närimistubakat turustatakse interneti kaudu. Kontrolli on raske tagada.

Närimistubaka kasutamist esineb liikmesriikides kas vähe või siis puuduvad andmed. Soomes kasutab närimistubakat umbes 5 % mehi ja 2 % naisi. Umbes 40 % 18aasta vanustest poistest on proovinud närimistubakat ja 10 % neist kasutab seda regulaarselt.

Soome kinnitab, et need näitajad on viimastel aastatel suurenenud, sest närimistubakat müüakse Soome ja Rootsi vahelistel reisidel. Närimistubaka tarbimine on suurenenud välismaalt kaasa toodava eraviisilise impordi või internetimüügi (mõlemal juhul peamiselt Rootsist pärit) tagajärjel või mustalt turul salakaubana müüdava närimistubaka arvel. Algatatud süüasjad on näidanud, et illegaalne import ja müük on tavaline ning hõlmab kogu riiki. Soome tolliasutused koostöös Rootsi vastavate ametiasutustega viivad korrapäraselt läbi kriminaaluurimisi.

Kuna närimistubaka kaubanduslik import ja müük on Soomes keelatud, siis puuduvad ametlikud andmed tarbimise kohta. Rootsist pärit närimistubaka legaalset eraviisilist importi käsitlev statistika on alates 2005. aastast pidevalt kasvanud[4].

Rootsis kasutab 19 % meestest ja 4 % naistest närimistubakat iga päev.

Sloveenia teatab, et 2006. aastal on ühte isikut närimistubaka turustamise eest trahvitud.

Sloveenia ja Taani on teatanud, et nende turul liigub muid suitsuvabu tubakatooteid peale närimistubaka.

ENNETAVAD MEETMED

Rootsi

Rootsi ühinemisaktis võetud kohustuse tulemusena kehtestas Rootsi määruse, milles keelustatakse närimistubaka eksport (1994:1266). Määrus jõustus 1. jaanuaril 1995. Määruse 1. jao esimeses lõigus on sätestatud, et närimistubakat ei tohi Euroopa Liidu teistesse riikidesse eksportida. 1. jao teises lõigus on sätestatud, et keeldu ei kohaldata kaubale, mis on kaasas reisijatega ja mis on mõeldud nende isiklikuks tarbeks või isiklikult edasi kinkimiseks. Seega kehtib Rootsist saabuvatel reisidel närimistubaka ostmisel isiklikuks tarbeks või kingituseks selle keelu puhul erand.

Närimistubaka eksport teistesse liikmesriikidesse on Rootsi seaduste kohaselt karistatav tegevus. Karistused eespool nimetatud määruse rikkumise puhul on sätestatud salakaubanduse karistusseadustikus (2000:1225). 3. jaos on sätestatud, et isik, kes viib tahtlikult, konkreetset keeldu rikkudes (nt rikkudes määrust, milles keelustatakse närimistubaka eksport) riigist kaupa välja, mõistetakse süüdi salakaubaveos. Praegune kehtiv karistus närimistubaka salakaubaveo suhtes on näiteks trahv või kuni kahe-aastane vanglakaristus (3. jagu).

Kui kohus leiab, et süütegu on raske, määratakse vähemalt kuue kuu ja maksimaalselt kuni kuue aasta pikkune vanglakaristus (5. jagu). Väiksemaid süütegusid karistatakse trahviga (4. jagu). Juhul kui süütegu ei saa pidada rahvusvaheliseks, võib süüalusele määrata ebaseadusliku ekspordi eest trahvi või kuni kahe-aastase vanglakaristuse (7. jagu). Vara, mis on salakaubanduse karistusseadustiku kohaselt süüteo objektiks, või sellise vara väärtus, võidakse konfiskeerida, v. a juhul, kui see on ilmselgelt ebamõistlik (16. jagu).

Seega on Rootsi seaduse järgi igasugune närimistubaka eksport teise liikmesriiki ebaseaduslik ja karistatav, v. a kauba puhul, mida reisijad isiklikuks tarbeks või kingituseks kasutavad. Samuti on ebaseaduslik närimistubaka kaugmüük, sealhulgas Interneti teel müük, juhul kui kauba saaja asub teises liikmesriigis. Närimistubakat võib Rootsist teise liikmesriiki viia üksnes juhul, kui eraisik reisides üle piiri võtab närimistubakat kaasa isiklikuks tarbimiseks või isiklikuks kingituseks.

Võib kinnitada, et Rootsi ametiasutused kohaldavad õigusakte praktikas[5]. Paljud Rootsi ametiasutused, sealhulgas kohtud on võtnud meetmeid müüjate vastu, kes müüvad närimistubakat teise liikmesriiki. Selle tulemusena on Rootsis konfiskeeritud närimistubakat aina rohkem:

- 2006 156 kg

- 2007 323 kg

- 2008 474 kg

- 2009 (kuni oktoobrini) 641 kg

Muud liikmesriigid

Enamik liikmesriike teatasid, et nad ei ole võtnud täiendavaid meetmeid närimistubaka keelamiseks. Mõned liikmesriigid märkisid, et nad on keelanud tubakatoodete müügi Internetis.

Soome on siinkohal erand. Isiklikuks tarbimiseks mõeldud ja mustal turul leviva Rootsist pärit närimistubaka impordi suure mahu tõttu on Soome valitsus otsustanud võtta rangemad meetmed.

Soome teatas, et parlamendis on arutlusel olnud järgmised meetmed:

- närimistubaka eraviisilise, isiklikuks tarbeks mõeldud impordi piiramine 30 väikese karbini iga reisi kohta;

- eraisiku närimistubaka internetitellimuste karistatavaks muutmine;

- eraviisilise närimistubaka müügi (nt sõbrale) karistatavaks muutmine.

KOKKUVÕTE

Et rakendada ühinemisaktis võetud kohustusi on Rootsi muutnud närimistubaka kaubandusliku ekspordi kriminaalkorras karistatavaks ning kohaldab rangeid karistusi. Närimistubaka eksport on lubatud üksnes reisijatele, kes kasutavad seda isiklikuks tarbeks või viivad kingituseks. Rootsi seaduste kohaselt on närimistubaka kaugmüük, sealhulgas Interneti teel müük, ebaseaduslik juhul, kui kauba saaja asub teises liikmesriigis.

Ükski liikmesriik ei teatanud juhtumitest, kus närimistubakat oleks ärilistel eesmärkidel nende turule viidud. Siiski on närimistubaka import reisimisel tavaline ja närimistubakas tundub olevat Interneti teel kättesaadav kogu ELis. Puuduvad andmed selle kohta, kui paljud Internetis tegutsevad närimistubaka müüjad asuvad Rootsi territooriumil.

Soomel on kavas võtta täiendavaid ennetavaid meetmeid, näiteks närimistubaka impordi piiramine reisijate jaoks. Muud liikmesriigid ei ole teatanud täiendavatest meetmetest turustamise keelu osas.

[1] Nõukogu AKT, milles käsitletakse Norra Kuningriigi, Austria Vabariigi, Soome Vabariigi ja Rootsi Kuningriigi ühinemistingimusi ning Euroopa Liidu aluslepingute muudatusi XV LISA - Ühinemisakti artiklis 151 esitatud loetelu – X. MUUD (punkt a.)

[2] Sama, punkt b.

[3] Ibid., punktid c ja d.

[4] Nuusktubakat käsitlev aruanne (Nuuskaraportti, Sosiaali- ja terveydenhuollon tuotevalvontakeskus, 2008).

[5] The Ordinance prohibiting the exportation of snus (määrus, milles keelustatakse närimistubaka eksport) (1994:1266) ja the Smuggling Penalties Act (salakaubanduse karistusseadustik) (2000:1225).